กรมศุลฯเตือนเก็บภาษีนักช็อป
อธิบดีกรมศุลกากรเตือนพ่อแม่พาลูกเที่ยวนอกช่วงปิดเทอม อย่าช็อปเพลินเกินมูลค่ากฎหมายกำหนด จะโดนเรียกภาษี
9 มี.ค. 2558

อธิบดีกรมศุลกากรเตือนพ่อแม่พาลูกเที่ยวนอกช่วงปิดเทอม อย่าช็อปเพลินเกินมูลค่ากฎหมายกำหนด จะโดนเรียกภาษี
นายสมชัย สัจจพงษ์ อธิบดีกรมศุลกากร เปิดเผยว่า ในช่วงเทศกาลปิดเทอมของนักเรียน พ่อแม่ผู้ปกครองมักจะพาบุตรหลานไปท่องเที่ยวต่างประเทศ จึงขอเตือนให้ระมัดระวังการซื้อสินค้าเข้ามาในราชอาณาจักร หากซื้อสินค้ามาใช้ส่วนตัวต้องมีมูลค่าไม่เกิน 1 หมื่นบาท หากซื้อเกินจะต้องเข้าในช่องมีของต้องสำแดง เพื่อให้เจ้าหน้าที่ศุลกากรตรวจสอบ
“ด่านศุลกากรที่สนามบินนั้นมีช่องสีแดงและสีเขียว กรณีที่ซื้อของไม่เกินมูลค่าที่กฎหมายกำหนดก็ให้เดินผ่านที่ช่องสีเขียวไม่มีของต้องสำแดง แต่ถ้ามีของมูลค่าเกิน หรือไม่แน่ใจ ก็ให้เดินเข้าไปในช่องแดงเพื่อดูว่าของที่นำเข้ามานั้นถูกต้องหรือไม่” อธิบดีกรมศุลกากร กล่าว
ทั้งนี้ กรมศุลกากรจะใช้วิธีการสุ่มตรวจ แม้จะเดินเข้าช่องเขียวหากมีสัมภาระมากก็จะต้องนำกระเป๋าผ่านเครื่องเอกซเรย์ หากพบว่าภายในมีสิ่งของต้องเสียภาษีอยู่ เจ้าหน้าที่ก็จะเชิญไปเปิดกระเป๋าค้น ซึ่งเจ้าหน้าที่ศุลกากรไม่ได้เข้มงวดนัก หากประชาชนสามารถชี้แจงได้ว่านำสินค้านั้นเข้ามาใช้เอง ไม่ได้ขนของเข้ามาเพื่อทำการค้า เช่น นำไปขายทางอินเทอร์เน็ต เจ้าหน้าที่ก็รับฟังเหตุผล อย่างกรณีของนักท่องเที่ยวที่นำกระเป๋าแบรนด์เนมเข้ามา ถ้าคิดอัตราภาษีตามพิกัด จะเสียภาษีถึง 3.7 หมื่นบาท แต่กรณีนั้นเจ้าหน้าที่ขอเก็บภาษีเท่าที่เขาได้คืนภาษีมา คือ 1 หมื่นบาทเท่านั้น แต่จากนี้ไปไม่สามารถจะอะลุ่มอล่วยให้ได้อีก
อธิบดีกรมศุลกากร กล่าวว่า อัตราภาษีนำเข้าสินค้าที่เกินมูลค่าที่ยกเว้นนั้น จะคิดตามพิกัดภาษีที่ระบุ ซึ่งจะต้องเสียภาษีมูลค่าเพิ่ม หากเป็นสินค้าที่จะต้องเสียภาษีสรรพสามิต ก็จะต้องเสียภาษีสรรพสามิตตามพิกัดด้วย เป็นการเสียภาษีถึง 3 ประเภท ดังนั้นกรมศุลกากรจึงต้องประชาสัมพันธ์ให้ประชาชนทราบก่อน เพื่อจะได้ไม่เกิดปัญหาเพราะอาจจะมีประชาชนที่ได้รับข้อมูลไม่ทั่วถึง
อย่างไรก็ดี นายสมชัย ระบุว่า เจ้าหน้าที่ศุลกากรจะมีข้อมูลการเดินทางของประชาชน กลุ่มที่เป็นเป้าหมายจะโดนตรวจสอบก่อน คือ กลุ่มที่เดินทางเข้าออกบ่อย และมักจะไปประเทศซ้ำๆ และนำเข้าของมากผิดปกติ
รวมทั้งแอร์โฮสเตสของสายการบินต่างๆ กรมศุลกากรก็มีข้อมูลและมีการตรวจสอบปรับภาษีบ่อยๆ แต่ไม่ได้มีการทำประชาสัมพันธ์ทำให้เกิดการเข้าใจผิดว่ามีคนบางกลุ่มได้รับการยกเว้นไม่ต้องเสียภาษี สำหรับการตรวจสอบนำเงินออกนอกราชอาณาจักร ปัจจุบันไม่มีปัญหานักเพราะนักท่องเที่ยวใช้บัตรเครดิตมากกว่านำเงินสดออก